”Voittajaa tässä haetaan!” julisti Sanoman radioiden musiikkipäällikkö Mikko Koivusipilä.

Ensi yönä, jouluyönä, moni huokaisee helpotuksesta. Tänä vuonna Suomeenkin täysimittaisesti kiirinyt Whamageddon-kisa oli yllättävän verinen. Siinä tiimellyksessä meni ystävyyssuhteitakin.

Kaikki eivät siitä ole ehkä vieläkään kuulleet, joten kerrataan: Kyse on radioiden aina vain soitetuimmasta joululaulusta, Wham-yhtyeen Last Christmas -kasarihelkytyksestä. Jos satut kuulemaan kappaleen alkuperäisversion 1. joulukuuta ja 24. joulukuuta välisenä aikana, putoat kisasta. Mikäli onnistut sinnittelemään jouluyöhön asti sitä kuulematta, olet voittanut.